ᒪᒂᒡ ᒋᓴᔅ ᐊ ‍ ᐱᒧᑕᑦ ᐅᒋᔅᒋᓄᐊᒧᐛᑭᓇ ᐊ ‍ ᐎᒐᐛᑦ ᒋ ‍ ᐛᐱᒪᐤ ᓇᐸᐛ ᐊᑲ ᐅᒋ ᐛᐸᑎᒥᔨᒋ ᑲ ‍ ᐃᔅᐱᔅ ᐸᒋ ‍ ᐱᒪᑎᓯᔨᒋ᙮
ᐊᑯ ᐊᓂᔭᔪᐛ ᐅᒋᔅᒋᓄᐊᒧᐛᑭᓇ ᑲ ‍ ᑯᒂᒋᒥᑯᑦ,
“ᒋᔅᑯᑎᒪᒐᓱᐤ ᒐᒂᔪᐤ ᐛᒋ ‍ ᐃᓯᓇᑯᓯᑦ ᐅ ᓇᐸᐤ ᒋᒋᐛ ᐊᑲ ᐛᐸᑕᐧᒃ ?
ᐎᔾ ᐊ ᐊᒋ ‍ ᒥᒋᑐᑕᐧᒃ ᑭᔭ ᒪᒃ ᐊᓂᔭᔪᐛ ᐅᓂᒋᐃᒂ ᐊᒋ ‍ ᒥᒋᑐᑎᒥᔨᒋ ?”
ᒋᓴᔅ ᒂ ‍ ᐎᑎᒧᐛᑦ,
“ᓇᒪᔭᔪᐤ ᐎᔾ ᐅᒥᒋᑥᐅᓐ ᑭᔭ ᒪᒃ ᐅᓂᒋᐃᒂ ᐅᒥᒋᑐᑎᒧᐅᓂᔪᐤ ᑲ ‍ ᐃᑐᑕᑯᑦ ᐛᒋ ᐊᑲ ᒋ ‍ ᐛᐸᑕᐧᒃ᙮
ᒐᒋ ᐛᐸᑕᑭᓄᐎᔨᒡ ᒋᓴᒪᓂᑐᐤ ᐅᓱᐧᑲᑎᓯᐅᓐ ᐊᐅᑯᓐ ᐛᒋ ᐊᑲ ᒋ ‍ ᐛᐸᑕᐧᒃ ᐅ ᓇᐸᐤ᙮
ᒋᐸ ‍ ᐊᑐᔅᑯᐛᓄᐤ ᐊᓐ ᑲ ᐸᒋ ‍ ᐃᑎᓴᐅᑦ ᒪᒂᒡ ᐊ ‍ ᒋᓯᑲᒡ ᐛᔅ ᓴᔅ ᐎᐱᒡ ᒋᑭ ‍ ᑎᐱᔅᑲᐤ᙮
ᑕᐸ ᐊᑐᔅᒐᓄᐤ ᐊ ‍ ᑎᐱᔅᑲᒡ᙮
ᒪᒂᒡ ᐅᑕ ᐊ ‍ ᑕᔭᓐ ᐊᔅᒋᒡ ᐊᐅᒄ ᓂᔾ ᐃᔪᒡ ᐅᐛᔅᑕᐅᓄᐛᐤ᙮”
ᐃᔅᐱ ᐅᔭ ᑲ ‍ ᐃᔅᒋᔄᑦ ᒋᓴᔅ ᒋ ‍ ᓯᔅᑎᑯᐤ ᐊᓐᑕ ᐊᔅᒋᒡ ᐊᑯ ᒂ ‍ ᐊᓯᔅᒋᒐᐛᒐᑦ ᐊᓂᔭ ᐅᓯᔅᑎᑯᐅᓐ ᐊ ‍ ᐊᐱᒋᑕᑦ᙮
ᐊᑯ ᒂ ‍ ᐊᓱᓱᓂᒺᑦ ᐅᔅᒋᓯᑯᔪᐛ ᐊᓂᔭᔪᐛ ᐊᑲ ᐛᐸᑎᒥᔨᒋ ᓇᐸᐛ ᐊᓂᔭ ᐊᓯᔅᒍᐛ ᐊ ‍ ᐊᐱᒋᐊᑦ᙮
ᐊᑯ ᒂ ‍ ᐃᑕᑦ ᐊᓂᔭᔪᐛ ᓇᐸᐛ,
“ᒪᒋ ᒋᔅᑕᐸᐅᑕᒪ ᓇᑕ ᑲᐱᑲᓯᒧᓇᓄᐅᒡ ᓴᐃᓗᐊᒻ ᑲ ‍ ᐃᓯᓂᐧᑲᑕᒡ᙮”
ᐊᓐ ᓴᐃᓗᐊᒻ ᐊ ‍ ᐃᓇᓄᐅᒡ “ᑲ ‍ ᐃᑎᓴᐛᑭᓄᐅᑦ” ᐅ ᐃᔅᒋᔄᒥᑭᓐ᙮
ᐊᑯ ᒂ ‍ ᒋᔅᑕᐸᐅᑕᑦ ᐊᓐ ᓇᐸᐤ ᐊᑲ ᐛᐸᑕᐧᒃ,
ᒋ ‍ ᐛᐸᑎᒻ ᒪᒃ ᐃᔅᐱ ᒥᓐ ᑕᑯᓯᓂᑦ᙮
ᐊᑯ ᒂ ‍ ᐃᔅᒋᔄᔨᒋ ᐊᓂᔭᔪᐛ ᐃᔪᐛ ᑲ ‍ ᒋᔅᒐᔨᒥᑯᑦ ᑭᔭ ᐊᓂᔭ ᑲᒋ ‍ ᐛᐱᒥᑯᑦ ᐊ ‍ ᓂᑐᑎᒪᑦ ᓱᓇᔭᔪᐤ,
“ᐊᐅᒄ ᐊ ᐅ ᓇᐸᐤ ᑲᒋ ‍ ᐊᐱᑦ ᐊ ‍ ᓂᑐᑎᒪᑦ ᓱᓇᔭᔪᐤ ?”
ᐱᔅᒐ ᐊᓐᒡ ᐃᔪᒡ ᒋ ‍ ᐃᑕᐅᒡ,
“ᐊᐅᑯᓐ ᐊᓐ ᓇᐸᐤ᙮
ᐊᑯ ᑯᑎᑭᒡ ᑲ ‍ ᐃᔅᒋᔄᒡ,
ᓇᒪᔭᐤ ᐊᓐ ᒥᒄ ᐊᐅᑯᓐ ᒐᑲᑦ ᐊ ‍ ᐃᓯᓇᑯᓯᑦ᙮”
ᐊᑯ ᐊᓐ ᓇᐸᐤ ᑲ ‍ ᒥᓏᒋᐊᑭᓄᐅᑦ ᒂ ‍ ᐃᔅᒋᔄᑦ,
“ᐊᐅᒄ ᐛᔅ ᐊᓐ ᓂᔾ᙮”
ᐊᑯ ᒂ ‍ ᑯᒂᒋᒪᒡ ᐊ ‍ ᐃᑕᒡ,
“ᑕᓐᑕ ᐊᑯ ᑲ ᐅᒋ ‍ ᐃᔅᐱᔨᒡ ᒐᒋ ᐛᐸᑎᒥᓐ ?”
ᐊᑯ ᐊᓐ ᓇᐸᐤ ᒂ ‍ ᐃᔅᒋᔄᑦ,
“ᐊᓐ ᓇᐸᐤ ᒋᓴᔅ ᑲ ‍ ᐃᓯᓂᐧᑲᓱᑦ ᓂᒋ ‍ ᒥᓏᒋᐃᒄ᙮
ᐊᓯᔅᒍᐛ ᒋ ᐸᒋ ‍ ᐊᓱᓇᐤ ᓂᔅᒋᓯᑯᒡ,
ᐊᑯ ᒂ ‍ ᐃᓯᑦ ᒐᒋ ᒋᔅᑕᐸᐅᑕᐅᒡ ᐊᓐᑕ ᓴᐃᓗᐊᒻ ᑲ ‍ ᐃᓯᓂᐧᑲᑕᒡ ᑲᐱᑲᓯᒧᓇᓄᐅᒡ᙮
ᐊᑯᑕ ᑲ ‍ ᐃᑐᑕᔭᓐ᙮
ᐃᔅᐱ ᒪᒃ ᑲᒋ ᐃᓯ ‍ ᒋᔅᑕᐸᐅᑕᔭᓐ ᑎᐛᒡ ᓂᒋ ᐅᒋ ‍ ᐛᐸᑕᓐ᙮”
ᐊᑯ ᒂ ‍ ᑯᒂᒋᒪᒡ ᐊᓂᔭᔪᐛ ᓇᐸᐛ,
“ᑕᓐᑕ ᑲ ‍ ᐃᑐᑕᑦ ᐊᓐ ᓇᐸᐤ ᑲ ‍ ᒥᓏᒋᐃᔅᒃ ?”
ᐊᑯ ᒂ ‍ ᐃᔅᒋᔄᑦ ᐊᓐ ᓇᐸᐤ,
“ᓇᒪ ᓂ ‍ ᒋᔅᒐᔨᒪᐤ ᑕᓐᑕ ᑲ ‍ ᐃᑐᑕᑦ᙮”
ᐊᑯ ᒂ ‍ ᐃᑐᑕᐊᒡ ᐊᓂᔭᔪᐛ ᓇᐸᐛ ᐊᑲ ᐅᒋ ᐛᐸᑎᒥᔨᒋ ᐊᓐᑕ ᐸᕆᓯᐊ ᐊ ‍ ᑕᔨᒋ᙮
ᒋ ‍ ᒍᐤ ᐊᔭᒥᐊᐅᒋᓯᑲᔪᐤ ᒪᒃ ᐊᓂᔭ ᒋᓴᔅ ᑲ ‍ ᐅᓯᐊᑦ ᐊᓯᔅᒍᐛ ᑭᔭ ᑲ ‍ ᒥᓏᒋᐊᑦ ᐊᓂᔭᔪᐛ ᓇᐸᐛ ᐊᑲ ᐅᒋ ᐛᐸᑎᒥᔨᒋ᙮
ᐊᑯ ᐊᓐᒡ ᐸᕆᓯᔨᒡ ᒥᓐ ᒂ ‍ ᑯᒂᒋᒪᒡ ᐊᓂᔭ ᓇᐸᐛ ᑕᓐᑕ ᐊᑯ ᐛᒋ ‍ ᐛᐸᑎᒥᔨᒋ᙮
ᒂ ‍ ᐃᑎᑯᒡ ᐊᓂᔭᔪᐛ ᓇᐸᐛ,
“ᐊᓯᔅᒍᐛ ᒋ ‍ ᐊᓱᓇᐤ ᓂᔅᒋᓯᑯᒡ ᐊᑯ ᒂ ‍ ᒋᔅᑕᐸᐅᑕᔭᓐ ᐊᑯᑕ ᑲ ᐅᒋ ‍ ᐛᐸᑎᒪᓐ᙮”
ᐱᔅᒐ ᒪᒃ ᐊᓐᒡ ᐸᕆᓯᔨᒡ ᒋ ‍ ᐃᑕᐅᒡ,
“ᐅ ᓇᐸᐤ ᒋᓴᔅ ᓇᒪ ᒋᓴᒪᓂᑐᐛ ᐊ ‍ ᑕᔨᒋ ᐅᒋᐤ,
ᑕᐸ ᐊᐱᑕᔨᑎᒻ ᐊ ‍ ᒍᐤ ᐊᔭᒥᐊᐅᒋᓯᑲᔨᒡ᙮”
ᑯᑎᑭᒡ ᒪᒃ ᒋ ‍ ᐃᑕᐅᒡ,
“ᑕᓐᑕ ᒐᒋ ᐅᒋ ‍ ᒪᒥᔅᑲᒡ ᐃᑎᑦ ᐊᐛᓐ ᐊ ‍ ᒥᒋᑐᑎᒧᒂ᙮
ᒋ ‍ ᑎᐸᓂᐱᔪᒡ ᒪᒃ ᐅᔭ ᐅᒋ ?”
ᐊᑯ ᐊᓐᒡ ᐸᕆᓯᔨᒡ ᒥᓐ ᒂ ‍ ᑯᒂᒋᒪᒡ ᐊᓂᔭᔪᐛ ᓇᐸᐛ ᑲ ‍ ᒥᓏᒋᐊᑭᓄᔨᒋ ᐊ ‍ ᐃᑕᒡ,
“ᑕᓐ ᐊ ‍ ᐃᑕᔨᒥᑦ ᒪᒃ ᒋᔾ ᐊᓐ ᓇᐸᐤ ᑲ ‍ ᒥᓏᒋᐃᔅᒃ ?”
ᐊᑯ ᐊᓐ ᓇᐸᐤ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᐅᒋᔅᒋᐛᐃᒐᓱᐤ ᓂᑦ ᐃᑕᔨᒪᐤ᙮”
ᓇᒪ ᐅᒋ ᐎ ᑕᑈᑎᒧᒡ ᐊᓐᒡ ᒍᐤ ᐃᔪᐛ ᑲ ‍ ᓂᑲᓂᔅᑯᐛᒡ ᒋᒋᐛ ᐊᑲ ᐅᒋ ᐛᐸᑎᒥᔨᒋ ᐊᓂᔭᔪᐛ ᓇᐸᐛ ᑭᔭ ᐊ ‍ ᐛᐸᑎᒥᔨᒋ ᐊᑯ᙮
ᐊᑯ ᒂ ‍ ᐎᓴᒪᒡ ᐊᓂᔭᔪᐛ ᓇᐸᐛ ᐅᓂᒋᐃᑯᔪᐛ,
ᒂ ‍ ᑯᒂᒋᒪᒡ ᐊ ‍ ᐃᑕᒡ,
“ᐊᐅᒄ ᐊ ᐅ ᒋᑯᓱᐛᐤ ᑲ ‍ ᐃᔅᒋᔄᔭᒄ ᐃᔅᐱ ᑲ ᐸᒋ ‍ ᐱᒪᑎᓯᑦ ᓴᔅ ᐊᑲ ᐅᒋ ᐛᐸᑕᐧᒃ ?
ᑕᓐ ᑲ ‍ ᐃᔅᐱᔨᑦ ᒪᒃ ᐛᒋ ‍ ᐛᐸᑕᐧᒃ ᐊᓄᒡ ?”
ᐅᓂᒋᐃᒂ ᒂ ᐃᓯ ‍ ᐎᑎᒥᔨᒋ,
“ᓂ ‍ ᒋᔅᒐᔨᑕᓇᓐ ᐊᐅᑯᓐ ᐊᓐ ᑕᑈ ᓂᑯᓯᓇᓐ,
ᑭᔭ ᓴᔅ ᐊᑲ ᐅᒋ ᐛᐸᑕᐧᒃ ᑲ ‍ ᐱᒪᑎᓯᑦ᙮
ᓇᒪ ᒪᒃ ᓂ ‍ ᒋᔅᒐᔨᒪᓇᓐ ᑕᓐᑕ ᐛᒋ ‍ ᐛᐸᑕᐧᒃ ᐊᓄᒡ,
ᑭᔭ ᓇᒪ ᓂ ‍ ᒋᔅᒐᔨᒪᓇᓐ ᐊᐛᓐ ᑲ ‍ ᐃᑐᑐᐛᑦ ᒐᒋ ᐛᐸᑎᒥᔨᒋ᙮
ᑯᒂᒋᒪᒄ ᐊᐛᔪᐛ ᑲ ‍ ᒥᓏᒋᐃᑯᑦ,
ᐃᔅᐱᑎᓯᐤ ᐛᔅ ᐊᓐ ᒐᒋ ᐎᑕᐧᒃ᙮”
ᒋ ‍ ᑯᔅᑕᐅᒡ ᐊᓂᔭ ᒍᐤ ᐃᔪᐛ ᐅᔭ ᐛᒋ ‍ ᐃᔅᒋᔄᒡ ᐅᒡ ᐅᓂᒋᐃᑯᒪᐅᒡ᙮
ᐛᔅ ᒋ ‍ ᒋᔅᒐᔨᒪᐅᒡ ᐊᓂᔭᔪᐛ ᒍᐤ ᐃᔪᐛ ᑲ ‍ ᓂᑲᓂᔅᑯᐛᔨᒋ ᒐ ‍ ᐎᐎᑎᓴᐛᔨᒋ ᐊᓐᑕ ᐊᔭᒥᐊᐅᒋᐛᐱᒡ ᐊᐛᔪᐛ ᒐ ‍ ᐃᔅᒋᔄᔨᒂᓂ ᙭ᑕ ᐊ ‍ ᐊᐎᔨᒋ ᐊᓂᔭᔪᐛ ᒋᓴᓴ᙮
ᐊᔪᐅᒄ ᐊᓂᔭ ᑭᔭ ᐛᒋ ‍ ᐃᔅᒋᔄᒡ “ᑯᒂᒋᒪᐧᒃ,
ᐃᔅᐱᑎᓯᐤ ᐛᔅ ᐊᓐ ᒐᒋ ᐎᑎᒪᑕᒄ᙮”
ᐊᑯ ᐊᓐᒡ ᒍᐤ ᐃᔪᐛ ᑲ ‍ ᓂᑲᓂᔅᑯᐛᒡ ᒥᓐ ᑲᐤ ᒂ ‍ ᐎᓴᒪᒡ ᐊᓂᔭᔪᐛ ᓇᐸᐛ ᐊᑲ ᐅᒋ ᐛᐸᑎᒥᔨᒋ ᐊᑯ ᒂ ‍ ᑯᒂᒋᒪᒡ,
“ᒋᓴᒪᓂᑐᐤ ᐊᐅᒄ ᒪᒥᒋᒻ᙮
ᓂ ‍ ᒋᔅᒐᔨᒪᓇᓐ ᐅ ᓇᐸᐤ ᒋᓴᔅ ᐊ ‍ ᒥᒐᑎᓯᑦ᙮”
ᐊᑯ ᒂ ‍ ᐃᔅᒋᔄᑦ ᐊᓐ ᓇᐸᐤ,
“ᑕᐸ ᓂ ‍ ᒋᔅᒐᔨᒪᐤ ᐊ ‍ ᒥᒐᑎᓯᒂ ᑭᔭ ᒪᒃ ᐊᑲ ᒥᒐᑎᓯᒂ ᐅ ᓇᐸᐤ ᒥᒄ ᓂ ‍ ᒋᔅᒐᔨᑕᓐ ᐊᑲ ᐅᒋ ᐛᐸᑎᒪᓐ ᑭᔭ ᐊᓄᒡ ᐊ ‍ ᐛᐸᑎᒪᓐ᙮”
ᒂ ‍ ᑯᒂᒋᒪᒡ ᐊ ‍ ᐃᑕᒡ,
“ᑕᓐ ᒪᒃ ᑲ ‍ ᐃᑐᑕᔅᒃ ?
ᑕᓐ ᑲ ‍ ᐃᑐᑕᐧᒃ ᒋᔅᒋᓯᒂ ᒐᒋ ᓴᓂᐱᔨᒋ ?”
ᐊᑯ ᒂ ‍ ᐃᑕᑦ,
“ᓴᔅ ᔅᒋ ‍ ᐎᑎᒪᑎᓇᐛᐤ ᒥᒄ ᒪᒃ ᓇᒪ ᒋ ᐎ ‍ ᓂᑐᑕᓇᐛᐤ᙮
ᒐᒂᓐ ᐛᒋ ‍ ᓂᑐᐛᔨᒥᔭᒄ ᒥᓐ ᒐᒋ ᐃᔅᒋᔄᔭᓐ ?
ᓇᒪᐎᔾ ᐊ ᒥᒄ ᑭᔭ ᒋᔨᐛᐤ ᐊ ᐎ ‍ ᓇᓴᐛᒄ᙮”
ᐊᑯ ᒂ ‍ ᒪᔭᔨᒪᒡ ᐊᓂᔭᔪᐛ ᓇᐸᐛ ᐊ ‍ ᐃᑕᒡ,
“ᐊᐅᒄ ᒋᔾ ᐸᐃᒄ ᐅᒋᔅᒋᓄᐊᒧᐛᑭᓇ ᐊᓐ ᓇᐸᐤ,
ᓂᔭᓐ ᐎ ᒧᓱᔅ ᐊᐅᒄ ᐛᐅᒋᔅᒋᓄᐊᒧᐛᑭᓂᑐᐎᔨᒥᑦ᙮
ᓂ ‍ ᒋᔅᒐᔨᑕᓇᓐ ᒧᓱᔅ ᐊᒋ ‍ ᐃᔨᒥᐃᑯᑦ ᒋᓴᒪᓂᑐᐛ,
ᒥᒄ ᒪᒃ ᓇᒪ ᓂ ‍ ᒋᔅᒐᔨᒪᓇᓐ ᐅ ᓇᐸᐤ ᐎᔾ ᑕᓐᑕ ᐛᒋᒂ᙮”
ᐊᑯ ᐊᓐ ᓇᐸᐤ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᑕᑈ ᑭᑈ ᒥᔅᑲᑕᔨᑕᑯᓐ,
ᐊᑲ ᐛᐛᒡ ᒋᔅᒐᔨᒪᒄ ᑕᓐᑕ ᐛᒋᑦ,
ᒥᒄ ᒪᒃ ᑕᑈ ᐛᔅ ᐊᓐ ᓂᒋ ‍ ᐃᑐᑕᒄ ᒐᒋ ᐛᐸᑎᒧᒡ᙮
ᒋ ‍ ᒋᔅᒐᔨᑕᓇᓄᐤ ᒋᓴᒪᓂᑐᐤ ᐊᑲ ᓂᑐᑐᐛᑦ ᑲ ‍ ᒥᒐᑎᓯᔨᒋ,
ᓂᑐᑐᐛᐤ ᒪᒃ ᐎᔾ ᐊᓂᔭ ᐊᐛᔪᐛ ᑲ ‍ ᐅᒋᒋᐧᑯᓂᐱᔅᑕᑯᑦ ᑭᔭ ᑲ ‍ ᐃᑐᑎᒥᔨᒋ ᑕᓐ ᐊ ᐃᓯ ‍ ᓂᑐᐛᔨᒪᑦ ᒐᒋ ᐃᑐᑎᒥᔨᒋ᙮
ᑲ ‍ ᐃᔅᐱᔅ ᑎᒂᒡ ᐅ ᐊᔅᒋᔾ,
ᓇᒪ ᓂᑕ ᐅᒋ ᐸᑕᑯᓐ ᐊᐛᓐ ᒐᒋ ᐃᑐᑐᐛᑦ ᐊᐛᔪᐛ ᐊᑲ ᐛᐸᑎᒥᔨᒋ ᒐᒋ ᐛᐸᑎᒥᔨᒋ᙮
ᐊᓐ ᓇᐸᐤ ᑲ ‍ ᐃᑐᑐᐅᑦ ᒐᒋ ᐛᐸᑎᒪᓐ ᓇᒪ ᓂ ᐸᒋ ‍ ᐃᑐᑕᒄ ᒐᒋ ᐛᐸᑎᒧᒡ ᐊᑲ ᒋᓴᒪᓂᑐᐛ ᐊ ‍ ᑕᔨᒋ ᐅᒋ ᐅᒋᑯᐱᓇ᙮”
ᐊᑯ ᐊᓐᒡ ᑲ ‍ ᓂᑲᓂᔅᑯᐛᒡ ᒍᐤ ᐃᔪᐛ ᑲ ᐃᓯ ‍ ᐎᑎᒧᐛᒡ ᐊᓂᔭᔪᐛ ᓇᐸᐛ ᐊ ‍ ᐃᑕᒡ,
“ᒥᒐᑎᓯᐅᓂᒡ ᔅᒋ ᐅᒋ ‍ ᐱᒪᑎᓯᓐ ᑭᔭ ᐊᓐᑕ ᒥᒐᑎᓯᐅᓂᒡ ᐊᑯᑕ ᑲ ᐃᓯ ‍ ᓂᑕᐅᒋᓂᑯᔨᓐ,
ᐊ ‍ ᐃᑕᔨᑎᒥᓐ ᒪᒃ ᐃᔭᐱᒡ ᒐᒋ ᒋᔅᑯᑎᒧᐅᔭᒡ᙮”
ᐊᑯ ᒂ ‍ ᐎᐎᑎᓴᐛᒡ ᒋᒋᐛ ᐊᓐᑕ ᐊᔭᒥᐊᐅᒋᐛᐱᒡ ᐊᓂᔭᔪᐛ ᓇᐸᐛ᙮
ᒋᓴᔅ ᑲ ‍ ᐎᑕᐧᒃ ᐊᐛᔪᐛ ᐊᓂᔭᔪᐛ ᒋᒋᐛ ᐊᑲ ᐎᔭᐸᑎᒥᔨᒋ
ᒋᓴᔅ ᒪᒃ ᒋ ‍ ᐸᑎᒻ ᐊᒋ ‍ ᐎᐎᑎᓴᐛᑭᓄᔨᒋ ᐊᓂᔭ ᓇᐸᐛ ᐊᑯ ᒂ ‍ ᓇᓂᑐᐛᐱᒪᑦ᙮
ᒋ ‍ ᒥᔅᑯᐛᐤ ᒪᒃ ᐊᑯ ᒂ ‍ ᐃᑕᑦ,
“ᒋ ‍ ᑕᑈᔭᔨᒪᐤ ᐊ ᐃᔪᐤ ᐅᑯᓯᓴᓐ ?”
ᐊᓐ ᓇᐸᐤ ᒂ ‍ ᐎᑎᒧᐛᑦ ᒋᓴᓴ ᐊ ‍ ᐃᑕᑦ,
“ᐸᒋ ‍ ᐎᑎᒧᐎ ᐊᐛᓐ ᐊᓐ ᑭᔭ ᒐ ‍ ᑕᑈᔭᔨᒥᒃ᙮”
ᒋᓴᔅ ᒂ ‍ ᐃᑕᑦ,
“ᐅ ᑲ ‍ ᑭᓄᐛᐱᒥᑦ ᑲ ‍ ᐃᔨᒥᐃᔅᒃ,
ᐊᐅᒄ ᐛᔅ ᐊᓐ᙮”
ᒂ ‍ ᐃᔅᒋᔄᑦ ᐊᓐ ᓇᐸᐤ,
“ᒋ ‍ ᑕᑈᑕᑎᓐ ᐅᑎᐸᔨᒋᒐᐤ᙮”
ᑲ ᐊᑎ ‍ ᐅᒋᒋᐧᑯᓂᐱᑦ ᐊ ‍ ᐊᔭᒥᐊᔅᑐᐛᑦ᙮
ᒋᓴᔅ ᒂ ‍ ᐃᑕᑦ,
“ᓂᒋ ᐸᒋ ‍ ᑎᑯᓯᓐ ᐅᑕ ᐊᔅᒋᒡ ᒐᒋ ᑎᐸᔅᑯᓂᒐᔭᓐ ᐊᓐᑕ ᒐᒋ ᐅᒋ ‍ ᐛᐸᑕᒡ ᐊᓐᒡ ᐊᑲ ᐛᐸᑕᒡ,
ᐊᑯ ᐊᓐᒡ ᑲ ‍ ᐛᐸᑕᒡ ᒐ ᐊᑲ ᒋ ᐛᐸᑕᒡ᙮”
ᐱᔅᒐ ᒪᒃ ᐊᓐᒡ ᐸᕆᓯᔨᒡ ᒋ ‍ ᑕᐅᒡ ᐊᓐᑕ ᑭᔭ ᒋ ‍ ᐸᑐᐛᐅᒡ ᐊᓂᔭ ᑲ ‍ ᐃᔅᒋᔄᔨᒋ ᐊᑯ ᑲ ‍ ᑯᒂᒋᒪᒡ ᐊ ‍ ᐃᑕᒡ,
“ᒋᑦ ᐃᔅᒋᔄᓐ ᐊ ᑭᔭ ᓂᔭᓐ ᐊᑲ ᐛᐸᑎᒪᒡ ?”
ᒋᓴᔅ ᒂ ‍ ᐎᑎᒧᐛᑦ ᐊ ‍ ᐃᑕᑦ,
“ᐊᑲ ᐛᐸᑎᒪᒄ ᓇᒪ ᒋᐸ ᐅᒋ ‍ ᐃᑎᑯᓇᐛᐤ ᐊ ‍ ᒥᒋᑐᑎᒪᒄ,
ᒥᒄ ᒪᒃ ᐊ ‍ ᐃᔅᒋᔄᔭᒄ ᓂ ‍ ᐛᐸᑕᓇᓐ,
ᐊᑯᑕ ᐛᒋ ‍ ᒋᔅᒐᔨᑕᑯᓯᔭᒄ ᐊ ‍ ᒥᒋᑐᑎᒪᒄ᙮”